च्याम्पियन बन्ने दाबी
दक्षिण एसियाली फुटबल फेडेरेसन (साफ) को आयोजनामा साफ यू–१५ वुमन्स च्याम्पियनसिपका लागि नेपाली टोली शुक्रबार बंगलादेश प्रस्थान गर्‍यो । यसअघि एन्फाले २० सदस्यीय अन्तिम टोली घोषणा गरे पनि बिदाइका दिन भने २३ खेलाडी प्रस्थान गरेका छन् । 
काठमाडौं — दक्षिण एसियाली फुटबल फेडेरेसन (साफ) को आयोजनामा साफ यू–१५ वुमन्स च्याम्पियनसिपका लागि नेपाली टोली शुक्रबार बंगलादेश प्रस्थान गर्‍यो । यसअघि एन्फाले २० सदस्यीय अन्तिम टोली घोषणा गरे पनि बिदाइका दिन भने २३ खेलाडी प्रस्थान गरेका छन् । यो प्रतियोगिताको नियमावलीअनुसार अधिकतम २३ खेलाडी लाने प्रावधान थियो । त्यसै कारण टोलीमा नअटाएका ३ खेलाडी थपिए ।प्रतियोगिताको नियमावली राम्ररी बुझ्न नसक्दा टोली गठनमै ठूलो समस्या देखिएको पाइएको छ । नेपालले सन् २०१६ अप्रिलमा ताजकिस्तानमा एएफसी यू–१४ रिजनल च्याम्पियनसिप खेल्दाका अधिकांश खेलाडी यस प्रतियोगितालाई योग्य थिए । तर टोलीका प्रशिक्षक पारस चौधरीले व्यवस्थापनबाट पुराना खेलाडीलाई समावेश नगर्ने सूचना आएकाले समेट्न नसकिएको बताए । टोलीकी व्यवस्थापक विमला पौडेलले भने एएफसीबाट यसअघिको संस्करणमा सहभागिता जनाएका खेलाडी सहभागी नगराउने सूचना आएको बताइन् ।प्रतियोगिता नियमावलीमा भने यसबारे केही उल्लेख छैन । पछिल्लो संस्करणमा सहभागिता जनाएका खेलाडी खेल्न नपाउने भनिएको छ । तर यो साफ यू–१५ वुमन्स च्याम्पियनसिपको पहिलो संस्करण हो । सामान्यत: एएफसीले साफको प्रतियोगिताबारे कुनै सरोकार राखेको पाइँदैन । एन्फाले प्रतियोगिताको नियमावली अध्ययन गर्न चुक्दा खेलाडी छनोटबाट राम्रो प्रदर्शन गर्ने खेलाडी बाहिरिए । अन्य राष्ट्रको टोलीमा भने यसअघि ताजकिस्तानमा आयोजित यू–१४ खेलेका खेलाडीको बाहुल्यता छ । उक्त प्रतियोगितामा नेपालले भारत र बंगलादेश दुवैसँग ९–० को पराजय भोगेको थियो ।एन्फाले यसअघि प्रतियोगिता तयारीका लागि बोलाएका ५० खेलाडीमा भने यू–१४ मा सहभागिता जनाएका खेलाडी थिए । उनीहरूलाई राजधानीमा रहेर दुई साता प्रशिक्षण गरेपछि नियमावलीमा लेखिएको भन्दै घर फिर्ता पठाइएको थियो । त्यस समयका यू–१४ टोलीका अधिकांश सदस्यले गत महिना सम्पन्न प्रधानसेनापति कप र कोका–कोलालगायतका प्रतियोगितामा राम्रो प्रदर्शन गरेका थिए ।बंगलादेश फुटबल फेडेरेसन (बीएफएफ) को आयोजनामा ढाकामा हुने प्रतियोगिता पुस २ बाट हुँदै छ । प्रतियोगितामा आयोजक बंगलादेशसँगै नेपाल, भुटान र भारतले सहभागिता जनाउने छन् । फाइनल खेल पुस ९ मा हुनेछ । राउन्ड रोबिन लिगका आधारमा हुने प्रतियोगिताको शीर्ष दुई टोलीले फाइनल खेल्नेछन् । नेपालले पहिलो खेलमा बंगलादेशको सामना गर्नेछ । सबै खेल राजधानी ढाकास्थित विश्र्रेष्ठ साहिद सिपाही मोहमद मोस्तोफा कमल रंगशालामा हुनेछ ।टोलीकी कप्तान प्रीति राई । उपाधि जित्नेमा ढुक्कसाफ यू–१५ वुमन्स च्याम्पियनसिपको उपाधि जित्नेमा नेपाली टोलीका प्रशिक्षक पारस चौधरी ढुक्क छन् । उनले टोलीको सबै पक्ष राम्रो रहेकाले उपाधि जित्ने लक्ष्य लिएर बंगालदेश जान लागेको बताए । ‘हाम्रो सबै पक्ष राम्रो छ । गोलरक्षणमा केही समस्या देखिए पनि प्रशिक्षक विनोद डंगोलको आगमनसँगै त्यसमा सुधार भएको छ । हामीले राम्रो प्रदर्शन गरेर उपाधि जित्ने लक्ष्य राखेका छौं,’ शुक्रबार उनले बिदाइपछि भने ।टोलीकी कप्तान प्रीति राईले टोलीले मिहिनेत गरेकाले सकारात्मक नतिजाको अपेक्षा गरेको बताइन् । ‘हामीले निकै मिहिनेत गरेका छौं । राष्ट्रिय टोलीमा परेर खेल्न पाउँदा निकै खुसी लागेको छ । प्रशिक्षकले भनेअनुसार मैदानमा प्रदर्शन गरेर राम्रो नतिजा ल्याउने प्रयास गर्नेछौं,’ उनले भनिन् । टोलीमा अर्का प्रशिक्षकमा गंगा गुरुङ र गोलरक्षक प्रशिक्षकमा विनोद डंगोल छन् ।नेपाली टोली : प्रीति राई (कप्तान), रिया बानु, करिना धिमाल, बितिशा राजवंशी, पुष्पा गुरुङ, सरिश्मा थापा, मनमाया बिक, खुश्मा राई, सुरक्षा सिंह, सरस्वती हमाल, अस्मिता चौधरी, मुना मगर, निकिता ठोकर, सविता रानामगर, सुष्मा जीटी, अन्जली चन्द, अस्मिता रनपाल, निकिता धमाल, सुप्रिया रजक, अस्मिता गुरुङ, झरना नगरकोटी, रोशनी धिमाल, सुस्मा तामाङ ।